Krapolik tir balumaks kum melmakolafa wula, ontinafa gu 29.6 cm-. Inafa evla tir bak Aurignac Sare ( Guazaf Lekeraporugal ). Bat balumaks va ayalto dem krapolkorafa taka, i dem elimon taka ke arulaf krapol kaatoer. Tir tan losavsaf re grupen.

Izvot
Inafi ki bak 1939 koe Hohlenstein-Stadel arula ( Baden-Württemberg, Germana ) gan Robert Wetzel is Otto Völzing zo kosmayad. Voxe arti barsanda kaiki Toleafa Tamavageja oxam di zo vayayad. Balumaks bak 1988 di zo dimempayar.

Inafa klaa vas 32 000 AR tanda bam zo uldineyer. Taneafa zoltera va ayikye bazeyer, azen askisik ika ayikya rietaruyud. Voxen gubef isk ke yinaxol ke arulaf krapol koe abdiizvugalaf kaatoeks va remtrakura tumedrikar. Mek aptik ke arulaf krapol va yinaxol co diyir. Peroya zidafa is lanibelcafa conyeta keve taltema zo balumayad.

Bak 2010 is 2011 joxara rune arula va tigira ke aryoni ki ke kudjot al razdad aze va warzafa evlara vas 40 000 AR tanda al noveyed. Inafa dimempara bak 2013 zo tenukeyer. Balumaks dimempayan male 300 stogoyeks kum melmakolafa wula re tir lewe kotraf.

Remgrupera is gundafa kosmara
Remgrupera va kudjot tir wavdafa. Konaka vekta do lanyon francaf pistaf lingeks dere nedis va gamdarulaf tisik ( tulon koe Chauvet arula ) tid. Soe ban tid loon jotaf gu konaka decitda.

Gundaf balumaks lopinaf vox dere kaatoes va krapolik do aryon kudjot vas sulem is tanoya kudjotya koe Hohle Fels arula koe mila gola zo kosmayar. Evlon gu 40 000 ik 35 000 AR tanda, ban kudjot tid ke Aurignac araya milugalafa gu artlanira ke witaf ayik ko Europa runi Guazaf Lekeraporugal.

Rotir krapolik koe vundopa ke ayikeem banugale co yordapayar.

Kudjot ke Krapolik koe tcilaxe ke Ulm ( Germana ) re zo wonar.
Krapolik (balumaks)